TONJE HOFF

Stjernestøv

FOR PARFORHOLDET

Skap et magisk kjærlighetsliv
med Human Design

Nor, 2023

nor-agency.no

© Tonje Hoff

ISBN: 978-82-94047-27-7

Redaktør: Kristin Delås

Design og layout: Hilde K. Ingvaldsen

Foto: Nicola Paulukat

Tilrettelagt for e-bok: Type-it AS, Trondheim

Materialet i i denne publikasjonen er omfattet av åndsverkslovens bestemmelser. Uten særlig avtale med Tonje Hoff er enhver eksemplarfremstilling og tilgjengeliggjøring bare tillatt når det er hjemlet i lov eller tillatt gjennom avtale med Kopinor (kopinor.no).

tonjehoff.no

@tonjehoff.no

Når du forstår din energitype,
vil du også forstå hvilke valg, retninger
og prioriteringer som er
riktige for deg i livet.

Se kjærlighet med nye øyne

«Se, mamma, de to er kjærester!» sa jeg. «Hysj da», sa mamma og gikk videre. «Tenk at de to er kjærester», tenkte jeg, «så fine de er sammen». De gikk noen meter bak meg, men jeg klarte ikke la være å se. «Tenk når jeg blir voksen og kan holde hender i parken sånn som de to gjør. Det ser så koselig ut!» «Dunk!», sa det da jeg gikk rett på en lyktestolpe.

Jeg husker denne episoden som om det skulle vært i går, og hvor fascinert jeg var over kjærestepar, spesielt nyforelskede ungdommer. Det var som om jeg gikk inn i min helt egen verden når jeg så et lykkelig kjærestepar. Jeg kunne til og med drømme meg bort og leke at jeg var dem når jeg kom hjem. «Det må være lykke på jord å ha en kjæreste», tenkte jeg. Lite visste jeg den gang om at forelskelse er en følelse som går over etter hvert, og at et parforhold kan by på så uendelig mange utfordringer.

Mine første parforhold var preget av maktmisbruk, latterliggjøring og dominans. De etterlot meg med dårlig selvtillit og selvfølelse, og var lenge roten til mistillit og sjalusi i mine senere forhold. Jeg gikk med en konstant følelse av å ikke være god nok. Jeg sammenlignet meg med andre, og klarte ikke å tro på at jeg kunne være verdt å elske.

Aksept og verdsettelse av meg selv var fremmede begreper. Samtidig var jeg vinglete, full av stadig nye kreative ideer, og jeg tok mange valg uten å tenke så nøye gjennom konsekvensene i forkant.

Jeg var også rastløs, utålmodig, og hadde stadige emosjonelle utbrudd. Alt dette skapte mye frustrasjon og maktesløshet, og førte til en rekke uheldige ringvirkninger i livet mitt.

Våren 2021 ble et vendepunkt, da en god venninne introduserte meg for Human Design. Ved første øyekast syntes jeg dette fremmede systemet så veldig komplisert ut, med et virvar av tall, piler og rare ord. Jeg hadde imidlertid i årevis sagt at jeg skulle ønske det fantes en manual for hvordan jeg var skrudd sammen, og etter hvert som jeg studerte dette systemet nøyere, innså jeg at det var nettopp det jeg nå hadde funnet.

Det var en stor lettelse å bli kjent med Human Design. Endelig forsto jeg hvorfor jeg er som jeg er, og med det kom også aksepten. Lengselen etter å være noen andre forsvant. Jeg kom hjem i meg selv, og ble kjent med mitt indre barn. I tillegg fant jeg styrker som hadde gjemt seg bak sårbarhetene, som jeg hittil ikke hadde vært klar over at jeg hadde i meg. Idet jeg forsto hvem jeg var, ble det også lettere å se hvor jeg burde gå videre: Human Design viste seg altså å bli mitt kart og kompass i livet.

Det tok ikke lang tid før jeg begynte å studere kartene til barna mine og kjæresten min også, og stadig nye brikker falt på plass. Nå kunne jeg møte kjæresten min med forståelse og aksept, og endelig begynne å verdsette forskjellene våre. Jeg så klarere hvordan vi utfyller hverandre og hvor jeg må passe meg for å ikke overkjøre han. Konflikter hadde jeg alltid forsøkt å løse ved å tvinge gjennom en samtale, og ved å snakke på et følelsesnivå. Kartet hans viste meg at han derimot er mer passiv i måten han tar inn informasjon på. Han har flere aktiveringer i sitt kart som tilsier at han trenger tid for seg selv for å kunne fordøye og reflektere. Dermed innså jeg at mine stadige forsøk på å presse frem en rask enighet, er bortkastet energi.

Bare det å få vite energitypene til menneskene rundt meg var en åpenbaring i seg selv. Tenk så mye jeg kunne gjøre annerledes for å støtte og imøtekomme deres behov på måter som faktisk var tilpasset dem, og ikke meg. Dette ga fantastiske ringvirkninger for meg selv, for dem og ikke minst for kommunikasjonen oss imellom. Det ble starten på en reise det ikke er mulig å beskrive; den må oppleves.

Slik startet også min karriere som Human Design-coach. Jeg innså at dette er noe jeg ønsker å hjelpe andre mennesker til å oppleve, for dette er virkelig magisk. Noe jeg alltid har vært klar over ved meg selv, og som jeg har fått tydelig bekreftet gjennom Human Design, er at jeg går «all in» når jeg kjenner en stor interesse for et tema. Da vil jeg vite alt og dykke dypt ned for å lære det skikkelig. Det gjaldt også da jeg skulle lære meg dette omfattende systemet. Det ble derfor naturlig for meg å ta min utdanning hos to av Norges fremste innen Human Design, Emelie Eriksson og Terje Holte.

Da jeg forsto mitt Human Design, var jeg ikke i tvil om at jeg er her på jorda for å dele min kunnskap med andre. Den gangen fantes det kun én bok om temaet på norsk. I mange år hadde jeg drømt om å skrive en bok, uten å vite sikkert hva jeg skulle skrive om. Jeg kjente fort at det var Human Design min første bok skulle handle om.

Jeg brenner virkelig for å hjelpe mennesker til et bedre liv. Som Human Design-coach jobber jeg med kunder som coaches på sitt eget design, sitt parforhold, sin familie eller sin karriere. Fremfor alt elsker jeg å kombinere disse, for alt henger sammen. Hva er det som skaper fundamentet for en balansert familie og en balansert karriere? Det er først og fremst deg selv, tett etterfulgt av forholdet til partneren din. Derfor ble det naturlig for meg å skrive om Human Design i parforholdet.

Mitt mål med denne boken som du nå holder i hendene, er at du skal få en større forståelse og aksept for deg selv, for så å få den samme forståelsen og aksepten for partneren din. Du vil bli kjent med både styrker og sårbarheter hos deg selv. Det vil kanskje være flaut, og til og med gjøre litt vondt, men det vil også føles utrolig godt. Mange opplever en stor lettelse og klarhet som de aldri før har kjent på. Ved å våge å kjenne på hele spekteret, vil du kunne se kjærlighet med nye øyne. Bruk boken med nysgjerrighet og åpenhet. La den skape gode samtaler og bidra til å krydre hverdagen. Se på det som å spre stjernestøv over deg og ditt parforhold. Jeg håper den vil gi kunnskap, inspirasjon og gode verktøy slik at du får oppleve den samme reisen som jeg selv har hatt, i dine egne nære relasjoner.

”What we’re here to express is that
quality of uniqueness that differentiates
us from everyone else.

- Ra Uru Hu -

Human Design som veiviser

Se for deg at du skal ut på en reise i et terreng hvor du aldri før har gått. Noen ruter vil gi mye motstand og tappe deg for energi. Andre ruter vil være lekende lette og ta deg til målet på den måten som passer deg best. Ville du ønsket å ha et kart å navigere etter, som er skreddersydd for deg, og som vil vise deg veien som lar deg utnytte ditt høyeste potensial? Noen mennesker både ønsker og trenger å gå nye veier som ingen andre har gått før. Andre trenger å ha med en øks på turen og rydde litt langs stikanten, mens andre igjen trenger å spare på energien og ta en enklere vei, eller en vei som allerede er tråkket opp. Noen har behov for å gå fra start til mål uten stopp, mens andre trenger gode pauser underveis.

Human design er et fantastisk system og verktøy som hjelper deg å navigere i dette terrenget, som også kalles livet. Et system som hjelper deg å se ditt eget og andres fulle potensial som menneske, innen karriære, parforhold, familie og andre relasjoner. Du vil lære hvilke strategier som passer deg best, og få innsikt i egne styrker og sårbarheter som vil være nyttig for deg å være oppmerksom på.

I denne boken vil du først bli kjent med deg selv. På den måten kan du gjenkjenne dine egne styrker, sårbarheter, vaner og behov. Deretter flytter du fokuset over på partneren din, slik at du kan bli kjent med han eller henne på et dypere plan. Så kommer det siste steget på denne magiske reisen – når to mennesker flettes sammen.

Human Design kan ikke erstatte medisinsk eller terapeutisk behandling, men det er et fantastisk supplement. For eksempel har mange parterapeuter valgt å ta inn Human Design som en del av sine samtaler, for å hjelpe par til å få en ny forståelse av hverandre. Her kan Human Design virkelig bidra til å få i gang de gode samtalene og by på verktøy som vil styrke forholdet.

Boken består av tre deler: Første del handler om å forstå deg selv og din egen unikhet. Du vil lære om din energitype, strategi, indre autoritet og profil i Human Design.

I andre del blir du bedre kjent med partneren din. Her vil du forstå mer av din partners energitype, strategi, indre autoritet og profil, og hvordan du kan bli din partners største støttespiller. Jeg har valgt å veksle mellom han og hun i omtale av partneren din, slik at innholdet vil treffe uavhengig av kjønn.

I den tredje og siste delen fokuseres det på samspillet mellom deg og partneren din. Denne delen er derfor vinklet mot dere. Her settes deres unike kart sammen, og dere vil bli presentert for noen nye begreper innen Human Design. Dette er sentralt for å skape god kommunikasjon i parforholdet og for å øke forståelsen for hverandre.

Synes du det er mange rare begreper? Ikke fortvil, du får forklaring underveis, eller i ordlisten i qr-kode på side 22.

Begynn med første del og bruk god tid før du går videre til neste. Dette er ikke en bok som er skapt for å bli bladd raskt igjennom. Den er derimot ment som et verktøy for refleksjon og dypere forståelse av det grunnleggende innen Human Design.

Før du begynner på denne reisen, er det viktig at du laster ned ditt eget Human Design-kart. Her legger du inn navn, fødselsdato, klokkeslett og sted. Du kan finne det gratis via QR-koden på neste side. Vet du ikke nøyaktig klokkeslett og er født i Norge etter 1967, vil du kunne finne disse opplysningene om deg selv via «Min helse» på helsenorge.no eller i qr-kode på neste side. Er du født før 1967, kan du ta kontakt med sykehuset du ble født på, og høre om de har det registrert i systemene sine. Om du ikke finner nøyaktig klokkeslett, vil en Human Design-coach kunne hjelpe deg å finne ut av dette ved litt prøving og feiling. Skal du finne dette på egen hånd, vil jeg anbefale å bruke et klokkeslett midt på dagen, for eksempel klokken 12.00. Det vil kunne avvike noe, men du vil likevel ha et godt utgangspunkt.

https://www.geneticmatrix.com

Last ned ditt gratis Human Design- kart.

https://www.helsenorge.no/

Finn nøyaktig klokkeslett.